DEĊIŻJONI TAL-KUMMISSJONI
tal-21 ta’ Novembru 2005
li tawtorizza lir-Repubblika tal-Litwanja li tuża ċerti stimi approssimattivi għall-kalkolu tal-bażi ta' riżorsi proprji tal-VAT
(innotifikata taħt dokument numru C(2005) 4429)
(It-test Litwan biss huwa awtentiku)
(2005/819/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat li jistabbilixxi l-Komunità Ewropea ta’ l-Enerġija Atomika,
Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta’ riżorsi proprji li jakkumulaw mit-taxxa fuq il-valur miżjud (1), u b’mod partikulari l-Artikolu 13 tiegħu, kif emendat l-aħħar bir-Regolament (KE) Nru 807/2003,
Billi:
(1)
Taħt l-Artikolu 28(3) tad-Direttiva tal-Kunsill 77/388/KEE tas-17 ta’ Mejju 1977 dwar l-armonizzazzjoni tal-liġijiet ta’ l-Istati Membri dwar taxxi fuq id-dħul mill-bejgħ - Sistema komuni ta' taxxa fuq il-valur miżjud: bażi uniformi ta’ stima (2), minn hawn ’il quddiem imsejħa “is-sitt Direttiva”, l-Istati Membri jistgħu jissoktaw jeżentaw jew jintaxxaw ċerti tranżazzjonijiet; dawn it-tranżazzjonijiet għandhom jitqiesu fil-kalkolu tal-bażi ta’ riżorsi tal-VAT;
(2)
Għall-applikazzjoni tad-dispożizzjonijiet fl-Artikolu 28(3) tas-sitt Direttiva, il-paragrafu 1 tat-Taqsima 8 (Tassazzjoni) ta’ l-Anness IX ta’ l-Att ta’ Adeżjoni tar-Repubblika tal-Litwanja fil-Komunitajiet Ewropej (3) jawtorizza lir-Repubblika tal-Litwanja li teżenta ċerti tranżazzjonijiet elenkati fl-Anness F tas-sitt Direttiva;
(3)
Ir-Repubblika tal-Litwanja ma tistax tagħmel kalkolu preċiż tal-bażi ta’ riżorsi proprji tal-VAT għal ċerti kategoriji ta’ tranżazzjonijiet elenkati fl-Anness F tas-sitt Direttiva; dan il-kalkolu x’aktarx jinvolvi piż amministrattiv mhux ġustifikat meta mqabbel ma’ l-effett ta’ dawn it-tranżazzjonijiet fuq il-bażi ta’ riżorsi proprji tal-VAT totali tar-Repubblika tal-Litwanja, ir-Repubblika tal-Litwanja għandha għaldaqstant, skond l-Artikolu 6(3) tar-Regolament tal-Kunsill (KEE, Euratom) Nru 1553/89, tiġi awtorizzata tikkalkula l-bażi tal-VAT billi tuża stimi approssimattivi;
(4)
Il-Kumitat ta’ Konsultazzjoni dwar ir-Riżorsi Proprji approva r-rapport li jirreġistra l-opinjonijiet tal-membri tiegħu dwar din id-Deċiżjoni;
ADOTTAT DIN ID-DEĊIŻJONI:
Artikolu 1
Għall-iskop ta’ kalkolu tal-bażi ta' riżorsi proprji tal-VAT mill-1 ta’ Mejju 2004, ir-Repubblika tal-Litwanja hija awtorizzata, skond it-tieni inċiż ta' l-Artikolu 6(3) tar-Regolament tal-Kunsill (KEE, Euratom) Nru 1553/89, li tuża stimi approssimattivi fir-rigward tal-parti domestika tat-trasport tal-passiġġieri internazzjonali (l-Anness F, punt 17 tas-sitt Direttiva).
Artikolu 2
Din id-Deċiżjoni hija indirizzata lir-Repubblika tal-Litwanja.
Magħmul fi Brussell, nhar il-21 ta’ Novembru 2005.